मैं ऐसे कई लोगों को जानता हूँ जो गाज़ियाबाद से गुड़गॉव (लगभग 60 किमी) काम करने जाते हैं। मैं ऐसे कुछ लोगों को भी जानता हूँ, जो गुड़गॉव से नोएडा काम करने आते हैं। दफ्तर बंद होने पर एक जत्था नोएडा से गुड़गॉव की गाड़ी पर बैठता है और दूसरा गुड़गॉव से गाज़ियाबाद की गाड़ी पर। क्या लोगों को उनके घर के निकट ही रोजगार दे कर इस तरह के अपार श्रम, समय और पैसे की बरबादी रोकी नहीं जा सकती? अगर ऐसा होता है, तब अनेक गाड़ियों का चलना बंद भी किया जा सकता है। जाहिर है, जो चीज स्वतंत्र बनाती है, वह परतंत्र भी बना सकती है –अगर बुद्धमानी से उसका प्रयोग न किया जाए। जिस तरह अभाव की समस्याएँ हैं, उसी तरह अधिकता की भी समस्याएँ हैं। प्रकृति का दोहन करते हुए हम एक ऐसे बिंदु पर पहुँच गए हैं जहाँ प्रकृति में परिवर्तन से हमारे अस्तित्व पर संकट खड़ा हो गया है। इसका अधिकार किसे था?